b'\n_START_ARTICLE_\nKlavdija Kutnar\n_START_SECTION_\nRaziskovalni projekti in znanstveni \xc4\x8dlanki\n_START_PARAGRAPH_\nRaziskovalno se Klavdija Kutnar ukvarja z algebrai\xc4\x8dno teorijo grafov in je \xc4\x8dlanica raziskovalnega programa P1-0285, ki ga financira Javna agencija za raziskovalno dejavnost RS (ARRS), vodi pa prof. dr. Dragan Maru\xc5\xa1i\xc4\x8d. V za\xc4\x8detku raziskovalne kariere se je ukvarjala tudi z matemati\xc4\x8dno kemijo. Posebej velja izpostaviti njen doprinos pri raziskovanju strukturnih lastnostih posebnih dru\xc5\xbein simetri\xc4\x8dnih grafov in \xc5\xa1e posebej njeno vlogo pri re\xc5\xa1evanju odprtega problema o obstoju hamiltonskih poti in ciklov v to\xc4\x8dkovno tranzitivnih in Cayleyevih grafih z izvirno metodo vlo\xc5\xbeitve grafov na ploskve. Sodeluje pri \xc5\xa1tevilnih raziskovalnih in bilateralnih projektih na UP IAM in UP FAMNIT. V letih 2010 - 2013 je bila vodja podoktorskega projekta financiranega s strani ARRS. Leta 2018 je kot prva slovenska matemati\xc4\x8darka pridobila temeljni raziskovalni projekt, financiran s strani ARRS (J1-9110).\xc2\xa0 _NEWLINE_Klavdija Kutnar redno objavlja znanstvene \xc4\x8dlanke v SCI indeksiranih revijah, tudi najbolj\xc5\xa1ih na svojem podro\xc4\x8dju. Med drugim je leta 2012 v reviji Proceedings of the London Mathematical Society s soavtorji objavila \xc4\x8dlanek \xe2\x80\x9cHamilton cycles in (2, odd, 3) - Cayley graphs\xe2\x80\x9d.\n_START_SECTION_\nUredni\xc5\xa1tva znanstvenih revij in organizacija mednarodnih sre\xc4\x8danj\n_START_PARAGRAPH_\nOd leta 2016 je Klavdija Kutnar \xc4\x8dlanica uredni\xc5\xa1kega odbora SCI revije Ars Mathematica Contemporanea, od leta 2018 pa tudi glavna urednica te revije. Je tudi \xc4\x8dlanica uredni\xc5\xa1kega odbora znanstvenih revij \xe2\x80\x9cBulletin of the Institute of Combinatorics and its Applications\xe2\x80\x9d, \xe2\x80\x9cAlgebraic Combinatorics\xe2\x80\x9d in odgovorna urednica znanstvene revije ADAM \xe2\x80\x93 The Art of Discrete and Applied Mathematics. _NEWLINE_Sodelovala je pri organizaciji 32 mednarodnih matemati\xc4\x8dnih sre\xc4\x8danj, ki so potekala v Sloveniji, BiH, na Kitajskem, v Rusiji in ZDA. Je namestnica predsednika organizacijskega odbora 8. Evropskega kongresa matematike leta 2020 in \xc4\x8dlanica Mednarodnega posvetovalnega odbora za International Congress of Mathematics 2022, ki bo potekal v St. Petersburgu v Rusiji. S svojimi prispevki se je udele\xc5\xbeila 41 mednarodnih matemati\xc4\x8dnih sre\xc4\x8danj (15 x kot vabljena predavateljica \xe2\x80\x93 v Angliji, Bolgariji, Kanadi, Italiji, Ju\xc5\xbeni Koreji, na Kitajskem, Mad\xc5\xbearskem, v Mehiki, Rusiji, na Slova\xc5\xa1kem in v ZDA).\n_START_SECTION_\nStrokovno delovanje\n_START_PARAGRAPH_\nKlavdija Kutnar je ustanovna \xc4\x8dlanica in tajnik znanstvenega dru\xc5\xa1tva "Slovensko dru\xc5\xa1tvo za diskretno in uporabno matematiko, Associazione slovena per la matematica discreta e applicata". Od leta 2017 je \xc4\x8dlanica Sveta zavoda \xe2\x80\x9cInnoRenew CoE Center odli\xc4\x8dnosti za raziskave in inovacije na podro\xc4\x8dju obnovljivih materialov in zdravega bivanjskega okolja\xe2\x80\x9d in vodja investicijskega projekta \xe2\x80\x9cRenewable Materials and Healthy Environments Research and Innovation Centre of Excellence InnoRenew CoE\xe2\x80\x9d na UP FAMNIT._NEWLINE_V letu 2017 je bila Klavdija Kutnar s strani ministrice imenovana v Delovno skupino za podporo projektu Ekspertno svetovanje (Peer-Counselling) o financiranju visokega \xc5\xa1olstva v Sloveniji. Od leta 2018 je \xc4\x8dlanica Odbora Republike Slovenije za podelitev nagrad in priznanj za izjemne dose\xc5\xbeke v znanstveno raziskovalni dejavnosti. V letu 2019 je Klavdija Kutnar postala Predsednica Sveta Republike Slovenije za visoko \xc5\xa1olstvo.\n_START_SECTION_\nDru\xc5\xbeinske povezave\n_START_PARAGRAPH_\nKlavdija Kutnar ima sestro dvoj\xc4\x8dico Andrejo, ki je leta 2018 prejela Zoisovo priznanje za pomembne znanstvene dose\xc5\xbeke na podro\xc4\x8dju lesarstva in je direktorica Centra odli\xc4\x8dnosti InnoRenew CoE Izola.'